**Divácka programová rada Medzinárodného festivalu Divadelná Nitra a bodu.K7**

**VÝZVA NA ZAPOJENIE SA**





5. ročník projektu

*Vydané 30. 1. 2023*

Chcete sa podieľať na programe nového kultúrneho priestoru v Nitre bodu.K7 – priestoru pre kultúru, kreativitu a komunitu? Máte nápady na akcie a projekty, ktoré by ste v ňom chceli realizovať? Chcete sa dozvedieť viac o fungovaní kultúrneho centra či festivalu? Ste študentom umeleckého alebo umenovedného odboru, alebo vás jednoducho baví baviť sa o umení? Radi by ste nazreli do zákulisia prípravy a realizácie Medzinárodného festivalu Divadelná Nitra?

Asociácia Divadelná Nitra, hlavný organizátor MF Divadelná Nitra a prevádzkovateľ bodu.K7, vydáva výzvu na zapojenie sa do Diváckej programovej rady. Členovia DPR budú participovať na tvorbe programu bodu.K7 a festivalu.

Výzva je určená obyvateľom a obyvateľkám Nitry, ale aj osobám so vzťahom k mestu (študujúci, pracujúci v Nitre alebo v okolí).

***Čo je Divácka programová rada?***

Skupina aktívnych divákov, ktorá sa od roku 2019 spolu s Radou kurátorov, teda profesionálmi zodpovedajúcimi za dramaturgiu festivalu spolupodieľajú na výbere festivalového programu.

Od tohto roku umožníme DPR spoluvytvárať tiež program nového kultúrneho centra bod.K7.

Skupinu v súčasnosti tvorí 15 členiek a členov, ktorých každoročne dopĺňajú noví záujemcovia. Ľudia, ktorí sa zaujímajú o kultúru bez ohľadu na svoju profesiu, znalosti v oblasti kultúry, či vek.

***Čo sa očakáva od členov Diváckej programovej rady?***

* zúčastňovať sa pravidelne na stretnutiach DPR (cca 7 stretnutí v období od februára do júla 2023 a na jeseň 2023);
* sledovať videozáznamy inscenácií, navštevovať divadelné predstavenia a kultúrne podujatia;
* predstaviť svoje nápady, diskutovať o nich a konfrontovať ich s profesionálmi (festivalovými kurátormi a umelcami);
* komunikovať s Radou kurátorov a organizátormi festivalu;
* zdieľať a sprostredkovať svoje názory, zážitky, pozorovania z účasti na projekte prostredníctvom sociálnych sietí;
* zúčastniť sa na podujatiach Asociácie Divadelná Nitra počas roka.

***Profil člena Diváckej programovej rady:***

* vek nad 15 rokov;
* vzťah k Nitre (bydlisko, miesto štúdia alebo práce);
* prirodzený záujem o umenie, snaha vyjadriť svoj názor na umenie (nie sú potrebné znalosti z oblasti divadelného umenia), ale i spoločenské témy;

***Prečo by ste sa mali zapojiť?***

* získate možnosť aktívne participovať na kultúrnom dianí v meste, ovplyvňovať smerovanie nového kultúrneho centra;
* získate predstavu o dramaturgii, manažmente festivalov a kultúrnych centier;
* zoznámite sa so súčasnou zahraničnou a slovenskou umeleckou scénou;
* nadobudnete cenné praktické informácie a zručnosti pri komunikácii s festivalovými tvorcami, slovenskými a zahraničnými umelcami;
* budete mať možnosť nazrieť do procesu tvorby medzinárodných koprodukcií;
* absolvujete príjemné, priateľské stretnutia, vytvoríte si nové priateľstvá s ľuďmi s podobnými záujmami a stanete sa základom festivalovej komunity;
* aktívnejší z vás sa budú mať možnosť zapojiť aj do ďalších aktivít festivalu, ako napr. do dobrovoľníctva, celoročnej praxe, práce v štábe festivalu;
* dostanete vstupenky na divadelné predstavenia a na partnerské predstavenia počas roka.

**Praktické informácie k prihláške:**

Uzávierka: **22. 2. 2023.**

Stačí poslať email na adresu: zwiefelhofer@nitrafest.sk (predmet emailu DIVÁCKA PROGRAMOVÁ RADA 2023). Následne Vám odošleme stručný prihlasovací formulár. Prvé stretnutie DPR je plánované na **28. 2. 2023.**

**Pre viac informácií kontaktujte koordinátora Diváckej programovej rady**:

Miro Zwiefelhofer, 0949 851 111, zwiefelhofer@nitrafest.sk

**Pre záujemcov o prax v kultúrnom manažmente poskytujeme možnosť stáží.**

Viac info na: <https://nitrafest.sk/moznost-staze-v-kulturnom-centre-bod-k7/>